Notum sit omnibus Matiscensis ecclesie filiis presentibus videlicet et futuris quod veniens quidam canonicus, nomine Raculfus, in capitulo eorumdem fratrum suorum, petiit ab eis ut concederent sibi et quibusdam filiis suis, quorum unus vocatur Hyldebertus alter vero Pontius, quamdam terram quam expressius vocamus verchariam, per precariam. Est autem hec vercharia sita in pago Lugdunensi, in agro Thomoracensi, in villa Flaciaci. Terminatur autem a mane terra Pontii et heredum suorum, a medio die terra Sancti Amoris et Eustachii, a sero hereditate Guillelmi, a circio terra Sancti Vincentii quam tenet Artaldus de beneficio domni Ulduldrici. Infra has terminationes, data est ipsa vercharia predictis hominibus in precariam, eo pacto ut in vita sua nullo contradicente teneant et possideant, etiam et unoquoque anno in festivitate Sancti Vincentii, loco census, tres denarios persolvant, ut post decessum vero eorum ad ecclesiam revertatur.